Skólarnir á Akranesi fá fjárveitingar til tækjakaupa Tillaga að tækjakaupum vegna grunnskóla Akraneskaupstaðar var samþykkt á fundi bæjarráðs sl. föstudag . Bæjarráð leggur til við bæjarstjórn að veittar verði tíu milljónir króna til að setja upp þráðlaust net og til kaupa á tölvubúnaði í grunnskólum Akraneskaupstaðar . Kostnaður vegna þráðlauss nets er áætlaður 3,5 milljónir og vegna kaupa tölvubúnaðar verði varið allt að 6,5 milljónum . Kaup á tölvubúnaði skiptist milli skólanna samkvæmt núverandi nemendafjölda , það er kr. 2.670.000 til Brekkubæjarskóla og kr. 3.830.000 til Grundaskóla . Einnig var samþykkt á fundinum tillaga um vinnu að fjárfestingaráætlun fyrir grunnskólana . Þar felur bæjarráð framkvæmdastjórum stjórnsýslu - og fjármálasviðs og fjölskyldusviðs að vinna fjárfestingaráætlun vegna upplýsingatæknimála í grunnskólum Akraneskaupstaðar . Áætluninni verði skilað til bæjarráðs fyrir 1. febrúar næstkomandi .